google/wiki40b huggingface dataset:
פורמט FASTQ

פורמט FASTQ הוא פורמט בביואינפורמטיקה מבוסס טקסט אשר אוצר בתוכו לא רק את הרצף הביולוגי (כפי שעושה פורמט FASTA), אלא גם את ציון האיכות שלו כפי שנקלט במכשיר הריצוף. הן הרצף הביולוגי והן ציון האיכות מסומנים בקיצור על ידי תווים מסוימים. לרוב, מדובר ברצף נוקליאוטידים המיוצגים על ידי האותיות A,C,T,G אשר מייצגות את ארבעת הבסיסים המרכיבים את ה-DNA. ציון האיכות מסומן על ידי קוד ASCII.
פורמט זה פותח במכון סנגר של קרן ולקם במטרה לקשור את רצפי ה-FASTA למידע על איכותו. עם השנים פורמט זה הפך דה פקטו לתקן בו אוצרים פלט של ריצוף בתפוקה גבוהה (high-throughput sequencing).

איכות

מדד איכות Q מסמל את ההסתברות (p) שבסיס מסוים אינו מה שהמכונה זיהתה. ישנם שתי משוואות הנמצאות בשימוש. הראשונה מודדת את האמינות של בסיס, וידועה כציון איכות פרד (Phred quality score):
השנייה מודדת את הסיכוי לטעות (p/(1-p במקום את ההסתברות (p):
בשתי השיטות הללו הציון המתקבל דומה בציונים הגבוהים, אך ישנו פער בציונים הנמוכים (בסביבות Q < 13, שזה מקביל בערך ל-p > 0.05). 
לאורך תקופה מסוימת, לא היה ברור באיזה אחד מהמשוואות הנ"ל משתמשת אילומינה לצורך האנליזה. בגרסה 1.5 של תוכנית הניתוח (pipeline) הם הצהירו שהם משתמשים בציון איכות פרד.

סיומת קובץ

אין תקן מסוים לסיומת קובץ לפורמט זה. עם זאת, הסיומות fq. ו-fastq. נמצאים בשימוש.
יום הספר הבין-לאומי

יום הספר הבין-לאומי מצוין מדי שנה ב-23 באפריל בחסות אונסק"ו כדי לעודד קריאה, הוצאה לאור ושמירה על זכויות יוצרים. 
בכל שנה בוחר ארגון אונסק"ו בשיתוף נציגי תעשיית הספרים את "בירת הספר העולמית". ב-2017 הוכרזה העיר קונאקרי בגינאה כבירת הספר העולמית בשל מיזם קידום הקריאה בקרב ילדים ובני נוער מאוכלוסיות מוחלשות. אתונה נבחרה לשמש "בירת הספר" לשנת 2018.

בחירת המועד

ב-1923 ביקשו מוציאים לאור בקטלוניה שבספרד להנציח את זכרו של מיגל דה סרוואנטס, תחילה על ידי ציון יום הולדתו ב-7 באוקטובר, ולאחר מכן בציון יום מותו ב-23 באפריל.
ב-1995 החליט ארגון אונסק"ו לציין את "יום הספר וזכויות היוצרים הבין-לאומי" ב-23 באפריל, שהוא תאריך פטירתם של סרוואנטס ושייקספיר (ב-1616). כדאי לציין כי התאריך אומנם משותף לשני היוצרים, אך בפועל יום מותם אינו זהה: בספרד נהגו לפי הלוח הגריגוריאני ואילו באנגליה נהגו לפי הלוח היוליאני, כך שבפועל סרוואנטס הלך לעולמו עשרה ימים לפני שייקספיר.

ציון היום במקומות שונים בעולם

בספרד נוהגים לקרוא את דון קישוט במעין "מרתון קריאה" הנמשך יומיים. כמו כן, ביום זה מוענק פרס מיגל דה סרוואנטס בעיר אלקלה דה אנארס.
בבריטניה ובאירלנד נהוג לציין את "יום הספר הבין-לאומי" ביום חמישי הראשון בחודש מרץ, שכן לעיתים התאריך 23 באפריל נופל בחג הפסחא.
בישראל אין מקפידים לציין את היום באופן רשמי או קבוע (ייתכן כי הדבר נובע מעובדת קיומו של שבוע הספר במהלך חודש יוני).
חואן גואידו

ביוגרפיה

גואידו סיים את לימודיו בשנת 2000 וב-2007 הוכשר כמהנדס תעשייתי באוניברסיטה הקתולית אנדרס בייו. הוא היה חלק מתנועת סטודנטים פוליטית שמחתה נגד החלטת הממשלה שלא לחדש את רישיון השידור לרשת הטלוויזיה RCTV. הקבוצה גם הביעה מחאה נגד הרפורמות של הוגו צ'אווס, בעיקר אלה הקשורות למשאל העם על החוקה ב-2007. ב-2009 הפך גואידו לאחד ממייסדי מפלגת רצון העם, יחד עם לאופולדו לופס.
בבחירות לפרלמנט שנערכו ב-2010 נבחר גואידו למושב כנציג פדרלי מטעם מדינת ורגאס, ונבחר גם למושב באספה הלאומית בבחירות 2015.
באספה הלאומית הוא עבד על חקירת תיקי שחיתות בממשלתו של מדורו, דבר שסימן אותו כאחד ממנהיגי האופוזיציה לשלטונו של מדורו. בדצמבר 2018 נבחר לנשיא האספה הלאומית והושבע רשמית לתפקיד ב-5 בינואר 2019. הוא נשבע להתנגד למדורו והאשים את האחרון בהפרת החוקה בכך שהאריך את תקופת כהונתו למרות המניעה החוקתית לכך. ב-10 בינואר 2019 קרא למדורו להתפטר ולערוך בחירות חדשות לנשיאות. אך מדורו הושבע לתפקיד נשיא ונצואלה. בתגובה לכך הכריז גואידו על ההשבעה כצעד לא לגיטימי והכריז כי האספה הלאומית נטלה לידיה את השלטון וכי היא תמשיך בתוכניתה להדחת מדורו. הדבר תרם להתפתחות משבר נשיאותי חוקתי. האספה הכריזה על גואידו כנשיא, בצעד שזכה לתמיכת ארגון מדינות אמריקה.
ב-13 בינואר 2019 עצרו אותו השירותים החשאיים בוונצואלה, אך הוא שוחרר מאוחר יותר. באותו היום הכריז על עצמו כממלא מקום נשיא המדינה. ב-23 בינואר הוא נשבע כנשיא בהפגנה בקראקס, והוכר על ידי מספר מדינות, בראשן ארצות הברית, כנשיא ונצואלה.
קרום התא

פוספוליפידים

הפוספוליפידים הם מרכיביה העיקריים של הממברנה. פוספוליפידים הם ליפידים בעלי ראש הידרופילי, "אוהב מים", ושני זנבות של חומצות שומן הידרופוביות, "שונאות מים". הפוספוליפידים מסתדרים בשתי שכבות כאשר הראשים נמצאים כלפי חוץ, לכיוון הציטופלזמה והנוזל החוץ תאי; והזנבות ביניהם, כלפי פנים הממברנה. בזכות מבנה זה מהווה הממברנה חיץ הידרופובי בין שתי תמיסות מימיות, פנים התא והסביבה החיצונית, אשר מאפשר מעבר בררני של חומרים דרך הממברנה וכן שמירה על צורתה על אף נוזליותה. המבנה הדו-שכבתי ממזער את חשיפתן של הקבוצות ההידרופוביות למים, ולכן מבנה הממברנה רצוי מבחינה אנרגטית, ונקב בממברנה החושף קבוצות הידרופוביות למים שבסביבה ייאטם במהרה.

תנועת הפוספוליפידים

הפוספוליפידים יכולים לשנות את מיקומם. ידוע על שלוש תנועות עיקריות: תנועה לטרלית שהיא תנועה לצדדים (lateral diffusion), קפיצה (למעלה ולמטה) (flip-flop) ותנועה סיבובית (rotation). תנועות אלה מסייעות לממברנה לשמור על נוזליותה, שכן הן מונעות מהליפידים להידחס לשכבה מוצקה.

סטרולים

סטרולים דוגמת הכולסטרול הם ליפידים הבנויים מארבע טבעות קשיחות של פחמן. תפקיד הסטרולים בממברנה הוא בעיקר הורדת גמישותה.

ליפידים נוספים

בממברנה סוגי ליפידים נוספים. בהם הגליקוליפידים ועוד סוגי גליצרידים.

הובלה סבילה

מעבר חומרים בפעפוע פשוט הוא המעבר הפשוט ביותר דרך קרום התא. הוא מתבצע על ידי הפרשי הריכוזים (מפלי הריכוז) של החומרים המומסים בתא ומחוץ לו. בצורה זו חומר נע מאזור שבו ריכוזו גבוה לאזור שבו ריכוזו נמוך.
מולקולות לא קוטביות או קוטביות וקטנות כמו: חמצן, חנקן, פחמן דו-חמצני (וכן מים) יכולות לעבור בפעפוע את הממברנה הליפידית. מולקולות גדולות יותר או מולקולות קוטביות, וכן יונים, אינם יכולים לעבור בפעפוע דרך הליפידים בממברנה אלא עוברים דרך החלבונים החוצים את הקרום בתהליך המכונה פעפוע מסויע.
אוסמוזה היא מקרה פרטי של דיפוזיה, שבו מתרחש מעבר של מים דרך הממברנה במורד מפל ריכוזם, דהיינו, מתמיסה שבה ריכוז המומסים נמוך יותר לתמיסה שבה ריכוז המומסים גבוה יותר. האוסמוזה מושפעת מיחס ריכוזם של כלל המומסים בין שני צדי הממברנה. בתהליך הפלסמוליזה מתכווץ התא עקב איבוד מים כתוצאה מהאוסמוזה.

הובלה פעילה

הובלה פעילה מתארת רתימת אנרגיה לשם הובלת חומרים דרך קרום התא, עם מפל הריכוזים ולסך הכוחות הפיזיקליים המשפיעים על מעבר אותם חומרים. הובלה פעילה מתבצעת בעזרת חלבונים טרנסממברנלים המנצלים אנרגיה כימית זמינה באופן ישיר או עקיף, כדי לקשור אליהם חומרים ולהובילם דרך קרום התא.
לאנרגיה הנדרשת להובלה פעילה שני מקורות אפשריים. המקור הראשון הוא שימוש ישיר באנרגיה הכימית הגלומה במולקולות ATP (אדנוזין תלת-זרחתי). הובלה מסוג זה מכונה הובלה פעילה ראשונית. מקור אנרגיה נוסף להובלה גלום במפל הריכוזים שיוצרת הובלה פעילה ראשונית. הובלה מסוג זה מכונה הובלה פעילה שניונית.

אנדוציטוזה ואקסוציטוזה

באנדוציטוזה נוצר שקע בממברנה אשר שוקע אט אט אל תוך התא ונוצרת בועית אשר מתנתקת מהקרום ונכנסת לתא. בועית זו נקראת בועית מייבאת והיא בדרך כלל מתאחה עם הרשת האנדופלסמתית, עם הליזוזום או עם מנגנון גולג'י.
באקסוציטוזה בועית מייצאת מתאחה עם הממברנה ותוכנה יוצא מן התא. הבועית מייצאת חומרי פסולת וחומרים אחרים מן התא החוצה ממנו.
תהליכי האנדוציטוזה והאקסוציטוזה משלימים זה את זה לתנועה מחזורית של הליפידים המרכיבים את הממברנה. האנדוציטוזה גורעת ליפידים מהממברנה, בעוד שהאקסוציטוזה תורמת לממברנה ליפידים.
ברדה (הולנד)

היסטוריה

במאה ה-11 הייתה ברדה פייף הכפוף ישירות לקיסר האימפריה הרומית הקדושה. העיר קיבלה כתב-זכויות לראשונה ב-1252. לאחר מכן הוענקה לה הזכות להקים ביצורים, ובעיר נבנו חומות ובהן שערים בסגנון רומי. 
ב-1327 נמכרה העיר לדוכס בראבנט יאן השלישי, וב-1350 נמכרה הנחלה שנית ליאן וָאסֶנָאר; יוהנה מפּוֹלאנן, בתו, נישאה לאנגלברט הראשון מנסאו (1370–1442), וכך עברה העיר לרשות בית נסאו, ששלט בה עד 1795. כשהעיר הייתה בשליטתו של וילם השתקן מבית נסאו, שהיה סטאדהאודר של הולנד, זלנד ואוטרכט, פרצה מלחמת שמונים השנה שהפכה את ברדה לחלק מן הרפובליקה ההולנדית (כניעת העיר מתועדת בציור כניעת ברדה של דייגו ולסקס לפי תיאוריו של מפקד הכוחות ההולנדים, ספינולה). ברדה נותרה כברונות במסגרת בית אוראנז' עד לכיבוש בידי הכוחות המהפכניים הצרפתיים ב-1795. 
בעקבות מעבר העיר לרשות בין אוראנז', היא הפכה לאחת מערי המגורים הרשמיות (residenzstadt) של המשפחה. בעקבות בני בית אוראנז' באו אצילים נוספים שביקשו בקרבתם, ובעיר נבנו ארמונות רבים ובתי מידות, ביניהם הארמון הראשון בסגנון אדריכלות הרנסאנס שנבנה מצפון לאלפּים. חשיבותה הכלכלית והאסטרטגית של העיר גברה במהלך המאה ה-15, ונבנתה בה כנסייה גדולה בסגנון גותי-בראבנטי ("הכנסייה הגדולה" או Grote Kerk). בשנת 1534 שיקם היינריך (או הנדריק) השלישי לבית נסאו-ברדה את חומות העיר מימי הביניים, בסגנון מפואר ומרשים. באותה שנה כילתה שריפה את רוב הבתים בעיר. 
ביולי 1581, באחד הקרבות המרים של מלחמת שמונים השנה, נכבשה העיר בסערה על ידי כוחות ספרדיים בפיקודו של קלאודיוס ון בַּרלֶמוֹן, שכינויו היה אוֹפֶּן (Haultpenne), על שם אחוזת אבותיו. אף על פי שהעיר נכנעה בתמורה להבטחה שלא יאונה לה רע, החיילים בזזו את העיר וטבחו בתושביה. יותר מ-500 אזרחים נהרגו. בחודש מרץ 1590 הצליחו ההולנדים לכבוש את העיר מחדש, בפיקודו של נסיך אוראנז' מאוריץ, כאשר כוח מובחר של 68 חיילים הסתתרו מתחת לכיסויה של סירה שהובילה כבול לעיר. העיר נפלה שנית בידי הספרדים, בעקבות מצור של עשרה חודשים (1624-25), חזרה שנית לידי הולנד ב-1637, ולבסוף נכללה באופן סופי ברפובליקה ההולנדית בעקבות חוזה וסטפליה. 
צ'ארלס השני התגורר בברדה במשך רוב תקופת גלותו מאנגליה בימי שלטונו של אוליבר קרומוול, מה שהתאפשר לו בזכות קרבתו לאחותו מרי, אלמנתו של וילם השני. בשנת 1660 פרסם את "הצהרת ברדה", ובה פירט את תנאיו לקבלת הכתר האנגלי בהמשך אותה שנה.

ב-31 ביולי 1667 נחתם בעיר חוזה ברדה שהביא לסיומה של מלחמת הולנד-אנגליה השנייה., שבה לחמה הולנד בצ'ארלס השני, שבעבר נתנה לו חסות. בין השנים 1746 ו-1748 נערך בעיר קונגרס ברדה, סדרת שיחות בין בריטניה וצרפת שנועדה להביא לקצה של מלחמת הירושה האוסטרית, והוליכו בסופו של דבר לחתימת חוזה אקס-לה-שאפל.

מלחמת העולם השנייה

בעת מלחמת העולם השנייה הייתה העיר נתונה תחת כיבוש גרמני. היא שוחררה במהלך מלקחיים מוצלח שתוכנן והוצא אל הפועל ב-29 באוקטובר 1944 על ידי הדיוויזיה המשוריינת הראשונה של צבא פולין בפיקודו של הגנרל מאצ'ק. מדי שנה, בחגיגות יום השחרור, מתארחים בברדה חיילים פולניים רבים והעיר מקדישה חלק מיוחד בטקס לזכר הנופלים הפולנים. במרכז העיר יש אנדרטה לכבוד החללים הפולנים והגנרל מאצ'ק, הקבורים בבית קברות צבאי פולני בקרבת מקום. בברדה היה אחד מבתי הכלא הראשונים בנוסח פנאופטיקון, ונכלאו בו פושעי המלחמה הנאציים היחידים שנכלאו בהולנד על פשעיהם בזמן המלחמה; הם היו ידועים בשם "הארבעה מברדה".
פרדראג ראיקוביץ'

קריירה

ראיקוביץ' החל את הקריירה שלו בגיל 7 במחלקת הנוער של היידוק וליקו. מאמנו בקבוצה היה אביו, שוער עבר. הוא שיחק בקבוצה המקומית עד 2009, ואז עבר בגיל 13 לקבוצת הנוער של יגודינה. ב-7 במרץ 2013 ערך את הופעת הבכורה המקצועית שלו בהפסד 0–1 לפרטיזן בלגרד.
ב-28 באוגוסט 2013 חתם לארבע שנים בכוכב האדום בלגרד, וקיבל את המספר 95 לפי שנת לידתו. בעונתו הראשונה בקבוצה שותף רק במשחק העונה בליגה, ב-28 במאי 2014 בתיקו 3–3 נגד וויבודינה נובי סאד. בעונת 2014/2015 הפך לשוער הראשון וקפטן הקבוצה. באותה עונה ספג 16 שערים ב-28 משחקים, ונבחר לשוער הטוב ביותר בליגה על ידי השחקנים.
ב-29 באוגוסט 2015 הגיע ראיקוביץ' לישראל וחתם ל-5 שנים במכבי תל אביב. ב-30 באוגוסט, יום לאחר הגעתו בארץ ראיקוביץ' ערך את הופעת הבכורה שלו במדי מכבי תל אביב בניצחון 1–0 על הפועל באר שבע. ראיקוביץ' עמד בשערה של מכבי תל אביב בששת משחקיה בשלב הבתים של ליגת האלופות בעונה זו. בעונת 2018/2019 זכה עם הקבוצה באליפות.
ב-22 ביוני 2019 חתם ראיקוביץ' בסטאד ריימס הצרפתית לארבע שנים תמורת 4.5 מיליון אירו. הוא ערך את הופעת הבכורה שלו בקבוצה ב-10 באוגוסט, בניצחון הליגה של קבוצתו 2–0 על מרסיי.

נבחרת סרביה

ראיקוביץ' זכה עם סרביה באליפות אירופה עד גיל 19 בשנת 2013, והיה אחד השחקנים החשובים בזכייה, כאשר במהלך הטורניר הציל פעמים רבות, ועצר פנדלים. ראיקוביץ' השתתף גם באליפות אירופה עד גיל 19 בשנת 2014, אבל נבחרתו הפסידה בחצי הגמר לפורטוגל בפנדלים. ראיקוביץ' הוביל את סרביה לזכייה בגביע העולם עד גיל 20 בשנת 2015, כאשר בתור קפטן הנבחרת סיים במקום הראשון בבית, ברבע הגמר הדף שני פנדלים נגד הונגריה, ולבסוף הניף את גביע העולם לאחר ניצחון 2–1 בהארכה על ברזיל. בנבחרת סרביה עד גיל 21 ערך הופעה בודדת נגד הנבחרת הצעירה של ישראל.
ב-14 באוגוסט 2013, כשהוא עוד בן 17, ערך את הופעתו הבכורה בנבחרת הבוגרת בהפסד 0–1 לקולומביה.
ראיקוביץ' נכלל בסגל הנבחרת למונדיאל 2018.
תור לינדהרדט

ביוגרפיה

לינדהרדט נולד בקופנהגן וגדל ברוסקילדה. הוא החל להשתתף בסרטי קולנוע כבר כנער, בין היתר בתפקיד משנה בסרט "פלה הכובש" (1987). ב-1998 סיים לימודי משחק באודנסה, ותפקידו המשמעותי הראשון היה בסרט "Her i nærheden" ("מקום ליד", 2000), בו גילם צעיר אוטיסט. על תפקידו בסרט היה מועמד לפרס בודיל, הפרס המרכזי של הקולנוע הדני, בקטגוריית השחקן הטוב ביותר. באותה שנה זכה בפרס שוטינג סטאר, הניתן מדי שנה לשחקנים אירופיים צעירים בפסטיבל הסרטים הבינלאומי בברלין. ב-2006 היה מועמד פעם נוספת לפרס בודיל, על תפקידו בסרט "Nordkraft" ב-2008 גילם את דמותו של לוחם המחתרת הדנית בנט פאורשו הוויד בסרט "Flammen & Citronen" ("להבה ואתרוג"), תפקיד עליו היה מועמד לפרס האקדמיה האירופית לקולנוע בקטגוריית השחקן הטוב ביותר, יחד עם מאדס מיקלסן ששיחק לצדו. בנוסף, היה מועמד בפעם השלישית לפרס בודיל. ב-2009 השתתף בסרט "Broderskab" ("אחווה"), בו גילם חייל משוחרר שמצטרף לתנועה נאו-נאצית, ומנהל רומן עם אחד מחבריו לתנועה. ב-2015 השתתף בעונה השלישית של סדרת הטלוויזיה הדנית-שוודית "הגשר", בה גילם את אחד משני התפקידים הראשיים, לצדה של סופיה הלין.

לינדהרדט השתתף גם במספר סדרות וסרטים מחוץ לדנמרק. ב-2004 השתתף בסרט הקולנוע הגרמני "אהבה במחשבה", ב-2006 השתתף במספר פרקים של סדרת הטלוויזיה הבריטית "שוגר אהובתי", ב-2012 השתתף בסרט האימה האירי "Byzantium" וב-2013 בסרט הגרמני-צרפתי "Adieu Paris". ב-2007 השתתף לראשונה בסרט קולנוע אמריקני, "עד קצה העולם" בבימויו של שון פן, בו גילם תפקיד משני. ב-2009 גילם תפקיד משני בסרט אמריקאי נוסף, "מלאכים ושדים", וב-2013 השתתף ב"מהיר ועצבני 6". באותה שנה השתתף גם בעונה השלישית של סדרת הטלוויזיה הבורג'ס. ב-2011 גילם תפקיד ראשי בסרט האמריקני "Keep the Lights On", עליו היה מועמד לשני פרסים המוענקים בתעשיית הקולנוע העצמאי, פרס גותהאם ופרס אינדפנדנט ספיריט.
הוליגוסט

הוליגוסט (באנגלית ימי-ביניימית: Holigost, "רוח הקודש", וגם Holyghost) הייתה אוניית מלחמה אנגלית בת כ-760 טונות מסוג קאראק מן המחצית הראשונה של המאה ה-15. היא נבנתה על ידי המלך הנרי החמישי וסווגה כמקובל באותה תקופה כ"אונייה גדולה" (Great Ship).
יחד אתה נבנו בתקופת השנים 1413-1420 עוד שלוש אוניות מלכותיות גדולות: Trinity Royale‏ (כ-540 טונות), Jesus‏ (1000 טונות) ו-"גראס דייה" (Grace Dieu‏, 1400 טונות). אוניות אלה היו ככל הנראה הגדולות ביותר שנבנו באנגליה של ימי הביניים ובין הגדולות ביותר באירופה בשעתן. הן נבנו גדולות וגבוהות במיוחד, כדי להוות תשובת נגד לקאראקים הגנואזים שפעלו בשירות ממלכת צרפת. כוונת הנרי החמישי הייתה להבטיח באמצעותן את השליטה במימי התעלה האנגלית, הן לצרכים צבאיים הן כדי להגן על הסחר הימי עם פלנדריה.
"הוליגוסט" השתתפה לפחות בשני קרבות ימיים במהלך תולדותיה: קרב ארפלר, ב-15 באוגוסט 1416, וקרב קצר נוסף, ב-1417, שבו לכדה יחד עם אוניות נוספות בפיקודו של ארל האנטינגדון ארבעה קאראקים גנואזים.
אחרי 1420, עם השלמת כיבוש נורמנדיה, היו כל חופי התעלה בידי הנרי החמישי או בעלות בריתו - דוכסות בורגונדיה ודוכסות ברטאן. על כן לא היה עוד צורך ב"הוליגוסט" ובאוניות גדולות שכמותה והיא הושבתה, כפי הנראה בנהר  המבל, כמו "גראס דייה" ששרידיה נחשפו על קרקעיתו.
ארבעה חדרים

תקציר העלילה

טד (טים רות'), הוא "בלבוי" בודד המשרת את האורחים במלון יוקרתי בהוליווד. לילו הראשון בתפקיד הוא ערב השנה החדשה.

סוויטת ירח הדבש - המרכיב החסר

בתחילת הערב טד מסייע לקבוצת נשים הנמצאות בסוויטת ירח הדבש במלון. הוא מבין כי הנשים הן למעשה מכשפות המקיימות במלון כנס מכשפות, במהלכו הן מנסות לרקוח שיקוי אשר יחזיר לחיים את המנהיגה שלהן. המכשפות מבקשות את עזרתו של טד להשיג את המרכיב האחרון החסר להן - זרע.

חדר 404 - האיש הלא נכון

בהמשך אותו הערב, טד מספק קרח לחדר הלא נכון, ומוצא את עצמו בלב ויכוח בין בעל לאשתו, כאשר הבעל מאשים את טד כי שכב עם אשתו ומאיים עליו עם אקדח כדי שישכב עימה.

חדר 309  - השובבים

לקראת חצות, משלמים גנגסטר ואשתו לטד 500 דולר על מנת שישגיח על שני ילדיהם, בעוד הם יוצאים לחגוג את השנה החדשה; טד מגלה כי הילדים שובבים למדי ונאלץ לוודא שלא יגרמו נזקים, אחרת אביהם עלול להרוג אותו.

הפנטהאוס - האיש מהוליווד

לקראת סוף המשמרת שלו, טד מתבקש לסייע ליישב התערבות אלימה בין חברי פמליה של במאי מכובד המתאכסן במלון, שבסיכומה הוא אמור לחתוך לאחד מהם את האצבע.
הפינג'אן

הפינג'אן הוא פזמון ישראלי שכתב חיים חפר למנגינה של שיר ארמני. הביצוע המפורסם ביותר של שיר זה הוא של יפה ירקוני. 
חפר כתב את השיר עוד בעת שירותו בפלמ"ח, ככל הנראה בשנת 1945. השיר ראה אור בשנת 1946 בחוברת שירי הפלמ"ח "לפתח אוהלינו: צרור פזמונים", והוא הודפס שוב בשנת 1949 בספרו של חפר "תחמושת קלה".
בפרסום הראשון של השיר נכתב כי הלחן מבוסס על לחן רוסי, אך בפרסומים מאוחרים יותר נכתב כי המנגינה היא עממית-ארמנית. עובדה זו אומתה כשבשנות השבעים הביא אליהו הכהן לתוכניתו "על הדשא" להקת פולקלור ארמנית ששרה את השיר בגרסתו המקורית, "Hingala", שהושרה על ידי הזמר הארמני רובן סחקיאן (Ruben Sahakyan). חיים חפר עצמו העיד כי הלחן הושר בפלמ"ח ללא מילים, ולאחר מכן הוא חיבר את מילות השיר וצירף אותן ללחן.
סנו

היסטוריה

ברונו לנדסברג, יליד צ'רנוביץ (1920), עלה לישראל ב-1952, וב-1958 עסק לראשונה בעולם חומרי הניקוי כשהחל לעבוד כמנהל מכירות בחברה לייצור חומרי ניקוי, "קדימה כימיקלים קורפוריישן" (לימים "קלין"). ב-1959, לאחר סכסוך של החברה עם המפיץ שלה, החל לנדסברג לעבוד כמפיץ של החברה. הוא מישכן את רכושו, רכש קו חלוקה והקים את "החברה הדרומית לשיווק" להפצת מוצרי החברה. 
המתקן הראשון של החברה הדרומית לשיווק היה מחסן ברחוב לבנדה בתל אביב בגודל 80 מ"ר, באמצעותו שווקה החברה את חומרי הניקוי. החברה הפיצה את מוצרי "קלין" ליישובי הפריפריה ולמקומות שהמפיצים הגדולים לא הגיעו אליהם. בשלבים הראשונים העסק נקלע לקשיי נזילות, אך ב-1960 החליט לנדסברג להרחיב את עסקיו והחל גם לייצר מוצרים וכך הקים את המותג "סנו". בשנת 1961, לאחר שחזר מלימודיו בארצות הברית, הקים מפעל בבת-ים ובו העסיק מספר מצומצם של עובדים שהפעילו מכונה שיובאה מגרמניה. המוצר הראשון שייצרה החברה במפעל היה אבקה לניקוי אסלות, ולאחר מכן ייצר המפעל גם כדורי נפטלין ומטהר אוויר. קבוצת עובדים זו (ביניהם ג'ורג' לנדמן, צבי דרורי ודורית רושו), המשיכה בעבודתה בסנו עד לפרישה, שימשה בתפקידי מפתח ותרמה לצמיחת החברה. 
ב-1963 קיבלה החברה את הזיכיון לשיווק מוצר "סקוטש ברייט" ומוצרים אחרים של חברת 3M. מוצר זה הצליח וזכה לפופולריות בישראל. מהלך זה הביא לגדילה משמעותית בהכנסות. 
חברת "סנו מפעלי ברונוס" התאגדה ונרשמה בישראל בשנת 1965. ב-1973 עברו כל קווי הייצור למקום משכנם הקבוע בהוד השרון. במרץ 1982 הונפקה החברה לציבור ומניותיה נרשמו למסחר בבורסה לניירות ערך בתל אביב. ב-1984 הקים לנדסברג מפעל לחיתולי נייר בשם "ליטופים" בהשקעה עצמית בסמוך למפעל הקיים. ב-1987 משקיע כ-25 מיליון דולר בפיתוח קווי ייצור, כולל רכישת מכונת ייצור חיתולים נוספת.

שיווק ומכירות

סנו משווקת את מוצריה בישראל לשוק הקמעונאי באמצעות "החברה הדרומית לשיווק". החברה מגיעה לרוב נקודות המכירה הקמעוניות ולכל רשתות השיווק הגדולות בישראל. באמצעות חברת הבת "סנו פרופשיונל", משווקת החברה את המוצרים השונים לשוק המוסדי. אחד היתרונות התחרותיים של סנו הוא היותה היצרן, המפיץ וגם המשווק של מוצריה.

פעילות בינלאומית

בעקבות ההצלחה בישראל, החלה החברה לייצא גם לשווקים ברחבי העולם, בשנת 1990. ב-2002 החלה הקמת חברות בת שיפיצו את מוצריה בעולם, והיעד הראשון שנבחר היה רומניה. נכון לשנת 2012, מפיצה סנו באמצעות חברת הבת סנו אינטרנשיונל בע"מ את מוצריה בכל רחבי העולם וכולם נמכרים תחת שם המותג "סנו". הפעילות הבינלאומית נעשית באמצעות חברת הבת "סנו אינטרנשיונל", שמשווקת את מוצרי החברה לחברות בת מקומיות המפיצות את המוצרים בעולם. היקף הייצוא בשנת 2012 עמד על כ-40 מיליון דולר.

החברה כיום

נכון לשנת 2012, סנו מייצרת יותר מ-700 מוצרים ומעסיקה יותר מ-1,700 עובדים באופן ישיר או באמצעות חברות הבת. החברה חולשת על כשליש משוק מוצרי הניקיון בישראל. 
בדו"ח השנתי לשנת 2012 דיווחה החברה על גידול של 31% במכירות, שהסתכמו בכ-1.50 מיליארד שקל (לעומת מכירות של 1.4 מיליארד שקל ב-2011). עיקר הגידול במכירות נרשם כתוצאה מרכישת מותגי "קרליין" בפברואר 2010. היקף פעילות היצוא והמכירות בחו"ל של החברה הסתכם בשנת 2012 בכ-10% מסך המכירות הכולל שלה. למרות הגידול במכירות, החברה רושמת שחיקה במרבית הפרמטרים הכספיים: שיעור הרווח הגולמי נשחק במעט ועמד על 34.7% (לעומת 35.2% ב-2009); הרווח התפעולי ירד ב-10.7% והסתכם ב-133 מיליון שקל (לעומת 148.8 מיליון שקל ב-2009). בסך הכול ירד הרווח הנקי ב-2010 ב-14.7% ועמד על 93.3 מיליון שקל (לעומת 109.3 מיליון שקל ב-2009).
פרס NAACP Image

טלוויזיה

קטגוריית הטלוויזיה נחלקת לשלוש: סדרת דרמה, סדרה קומית וסדרת/תוכנית ילדים, בכל אחת מהן שחקן ושחקנית בתפקיד ראשי ותפקיד משנה.
ג'ייסון ויליאמס (פורוורד)

קריירת מכללות

אחרי עונה אחת בקולג' הקטן בקילגור, טקסס, עבר ויליאמס לאוניברסיטת טקסס באל-פאסו לשלוש עונות, כאשר באחרונה הפך לשחקן הבולט של הקבוצה. בעונתו האחרונה רק בשישה מתוך 30 משחקים לא הגיע לספרות כפולות, אך סיים את העונה בסיבוב השני של טורניר ה-NCAA הלאומי. 
תקרית אלימה העיבה על עונתו האחרונה במכללה כאשר שלח אגרוף לפרצופו של חברו לקבוצה באימון ואף שבר את לסתו.

קריירה מקצוענית

לאחר שסיים את דרכו במכללת טקסס אל-פאסו החליט ויליאמס להצטרף לקבוצת הכדורסל בני השרון בעונת 2006/2007, תחת המאמן אפי בירנבוים.
ויליאמס פתח את עונת 2006/07 על תקן השחקן השישי של בני השרון, תחת שחקני החמישייה משה מזרחי ולי ניילון. ויליאמס הוחתם באותה העונה לאחר ששחקנה של בני השרון קורליאונה יאנג עזב לבקר את אימו החולה ולא שב. את העונה סיים ויליאמס עם ממוצעים נאים של 14 נקודות, 7 ריבאונדים ו-2 אסיסטים למשחק ב-27 דקות משחק ובסיומה הוחתם על חוזה לעונה נוספת.
בסיום עונת 2006/07 עזבו מזרחי וניילון את הקבוצה וויליאמס זכה לבמה המרכזית כסמול פורוורד הפותח של בני השרון, לצדם של מאיר טפירו וניצן חנוכי. את העונה סיים ויליאמס עם ממוצעים של 16 נקודות, 5 ריבאונדים, 3 אסיסטים ו-2 חטיפות למשחק. את הופעת השיא שלו בעונת 2007/08 נתן ויליאמס מול מכבי תל אביב במשחק חצי גמר הפיינל פור של ליגת העל עם 25 נקודות מתוך 55 הנקודות של קבוצתו. כן היה שותף להפסדה של הקבוצה בגמר גביע המדינה, תוך שהוא קולע 12 נקודות.
בחודש יוני 2008 חתם ויליאמס על חוזה לשנתיים במכבי תל אביב, שם שיחק תחת מאמנו בקבוצתו הקודמת, אפי בירנבוים. לאחר עזיבתו של בירנבוים לא הצליח ויליאמס למצוא את מקומו בקבוצה, ושוחרר במהלך ינואר 2009. לאחר השחרור ממכבי תל אביב חתם ויליאמס בעירוני נהריה.
בעונת 2009/2010 חתם וויליאמס בקבוצת ויג'יוואנו מהליגה האיטלקית השנייה.
בעונת 2016/2017 שיחק במדי הפועל באר שבע מהליגה הלאומית.
כתובה ממרשה

הכתובה ממרשה היא מסמך הכתוב בדיו על שבר חרס שגודלו  14  על 11 ס"מ. יש בו 11 שורות ועוד מילה בשורה 12. המסמך כתוב ארמית בכתב יהודי, והשמות בו אדומיים. הוא מתוארך בין סוף המאה השלישית עד ראשית המאה השנייה לפנה"ס. המסמך הוא  חוזה הנישואין (כתובה) הקדום ביותר הידוע לנו. ייתכן מאוד שזו רק הטיוטה לכתובה, שכן במקום המיועד לחתימת העדים בתחתית המסמך (להלן שורה 12) אין מופיעות חתימות כלשהן. מבנה התעודה: שורה ראשונה - תאריך. שורות 5-2 - בקשת החתן מאבי הכלה. שורות 7-6 - הבטחת זכויות הבנים. שורות 9-8 - הסכמת אבי הכלה. שורות 11-9 - הנדוניה. שורה 11 - כניסת הכלה עם הנדוניה לבית החתן. הכתובה הוצגה במוזיאון ישראל באגף הארכאולוגיה.

תאריך המסמך

שנת 136 היא  שנה 176 לפנה"ס. לפי המניין הסלאוקי (הוא מניין השטרות המתחיל בשנת 312 לפנה"ס, שנת כיבוש בבל על ידי סלאוקוס הראשון. סלאוקוס המוזכר בתעודה הוא סלאוקוס הרביעי (187-175 לפנה"ס). התעודות הנזכרות בספר מקבים א', ובראשית מקבים ב' הם לפי המניין הסלאוקי. הנחת החוקרים היא שבקצה השורה נרשם גם שם המקום מרשה.

השמות הפרטיים

שמות הגברים הם בעלי המרכיב האדומי "קוס", שהוא שמו של האל האדומי הראשי. שם החתן כשם אבי הכלה. חלק מן השמות ידועים בתעתיק יווני ממרשה וממקומות אחרים כמו:, Kosiabos  Kosnatanos ,Konramos 
השם קוסרם מקביל לשם העברי יהורם/יורם המציין שהאל הוא מרומם מעל כולם. השם קוסנתנן מקביל לנתניהו, אלנתן, כלומר שהאל נתן את הילד שקיבל את השם. השם קוסיהב מקביל לשם קוס נתן. השם קוסיד הוא שם חדש באונומסטיקון האדומי. יד"ד מלשון אהוב, מקביל לידידיה, או לתיאופילוס ביוונית. 
ארסינואה שהוא שמה של הכלה הוא שם יווני. ניתן לראות פה כבר השפעה יוונית על הדור הצעיר שקיבל כבר שמות שאינם אדומיים.
אליזבת פרקינס

ביוגרפיה

פרקינס נולדה בקווינס, ניו יורק. בתה של ג'ו וויליאמס, יועצת לטיפול בסמים ופסנתרנית קונצרטים, וג'יימס פרקינס, חקלאי, סופר ואיש עסקים. סבתה וסבה מצד אביה היו מהגרים יווניים מסלוניקי. הוריה התגרשו בשנת 1963. 
הופעת הבכורה שלה הייתה בניו יורק בשנת 1984 במחזה של ניל סיימון ששמו "Brighton Beach Memoirs". לאחר מכן עבדה במספר חברות רכב. הופעתה הקולנועית הראשונה נערכה ב-1986 בסרטו של הבמאי אדוארד זוויק "הרומן של אתמול בלילה". לאחר מכן שחקה בסרט "אבלון", עליו זכתה בביקורות חיוביות על משחקה. ב-1988 שיחקה בתפקיד הראשי בסרט "ביג" לצדו של טום הנקס. בשנת 1991 שחקה בסרט "הדוקטור", שגם עליו קיבלה שבחי ביקורת על הופעתה בתור חולת סרטן  סופני.
בשנת 2000 שיחקה בסרט "28 יום" לצידה של סנדרה בולוק. לפרקינס היה גם תפקיד קטן בסרט משנת 2003, "מוצאים את נמו". פרקינס הופיעה בשנת 2005 כפסיכיאטרית במותחן "הטבעת השנייה", בכיכובה של נעמי ווטס.
משנת 2005 עד 2009, שיחקה פרקינס בסדרת הטלוויזיה "העשב של השכן" בתפקיד סיליה הודס, אם אלכוהולהיסטית. עבור עבודתה בסדרה, פרקינס קיבלה שתי מועמדויות לגלובוס הזהב לשחקנית משנה הטובה ביותר בסדרת טלוויזיה. בנוסף, היא הייתה מועמדת שלוש פעמים לפרס אמי בקטגוריית שחקנית המשנה בסדרת קומדיה. לדברי פרקינס זהו התפקיד האהוב עליה ביותר בכל הקריירה שלה.
ב-2013 פרקינס כיכבה בסדרת הקומדיה של ABC "כיצד לחיות עם ההורים שלך (לשארית חייך)".

חיים אישיים

בעלה הראשון של פרקינס היה השחקן והבמאי טרי קיני. הזוג התגרש, ויש לה בת אחת. בשנת 2000 נישאה פרקינס לבעלה הנוכחי, חוליו מאקאט, צלם יליד ארגנטינה. בגיל 44, נודע לפרקינס שיש לה סוכרת אוטואימונית סמויה (LADA), סוג של סוכרת שלרוב מאובחן בגיל העמידה.